**УПУТСТВО О НАЧИНУ СПРОВОЂЕЊА**

**ПРОГРАМА ПОДРШКЕ ЗА РАЗВОЈ ПРЕДУЗЕТНИШТВА ЖЕНА НА СЕЛУ У 2024. ГОДИНИ**

**Увод**

У овом документу су дате детаљне информације потенцијалним корисницима o Програму подршке за развој предузетништва жена на селу у 2024. години (у даљем тексту: Програм), па из тих разлога молимо да га пажљиво прочитате како би, на најбољи начин, разумели предмет подршке, као и све услове, права и обавезе које проистичу из Програма.

**1. Основни подаци о Програму**

Oпредељена средства за реализацију овог програма износе 30.000.000,00 динара.

Јавни позив је отворен до **10. септембра 2024. године**.

Информација о затварању јавног позива се објављује на сајту Министарства: [www.privreda.gov.rs](http://www.privreda.gov.rs), као и Порталу предузетништва: [www.preduzetnistvo.gov.rs](http://www.preduzetnistvo.gov.rs).

**1.1.** **Предмет Програма** је финансирање 100% вредности укупног улагања, укључујући порез на додату вредност.

**1.2. Koрисници бесповратних средстава**

Право да се пријаве на конкурс за доделу бесповратних средстава имају:

1. постојеће предузетнице и
2. микро привредна друштва чији је оснивач, законски заступник, остали заступник и пословођа жена

која су регистрована у Агенцији за привредне регистре (у даљем тексту: АПР) најкасније 31.12.2023. године и која своју привредну делатност за чију реализацију се средства потражују, обављају у сеоском подручју. Сеоским подручјем, у смислу овог програма, сматраће се свако подручје које се **не налази** на списку урбаних подручја дефинисаних у Прилогу бр.1.

У привредном друштву које има више оснивача, минимални удео, који мора бити у власништву једне или више жена, је 50%. У привредном друштву које има више законских заступника односно код предузетника који има више пословођа, сви они морају бити жене.

Оснивач привредног субјекта може бити искључиво физичко лице. Право да се пријаве на јавни позив имају и привредни субјекти чији оснивачи су физичка лица која су страни држављани са пребивалиштем у Републици Србији, уз испуњење свих осталих услова Програма.

**2. Намена бесповратних средстава**

**2.1.** **Средства опредељена Програмом намењена су за финансирање набавке:**

1) нове опреме која се користи за складиштење, прераду и паковање пољопривредних производа и

2) репроматеријала чији трошкови набавке могу да учествују до 25% у структури укупног улагања за која се потражују средства Програма.

**2.2. Средства за реализацију Програма се не могу користити за:**

1) покривање трошкова који су у вези са набавком опреме као што су: царински и административни трошкови, трошкови транспорта, шпедиције, складиштења и манипулације и др.;

2) рефундацију средстава за већ набављену (авансирану, плаћену или испоручену) опрему и репроматеријал;

3) зајмове и рате за отплату кредита, као и за репрограм кредитa;

4) набавку опреме коју подносилац захтева за доделу бесповратних средстава сам производи и

5) остале трошкове који нису у складу са наменом Програма.

Набавка репроматеријала не може бити целокупно инвестиционо улагање већ само до 25% укупне вредности док се преостали део мора односити на опрему.

Сврха и намена инвестиционог улагања мора бити у складу са природом делатности привредног субјекта.

Средства по овом програму не могу се користити за набавку опреме превасходно намењене даљем изнајмљивању или опреме која ради на принципу самоуслуживања, као ни у сврху шпекулативних радњи.

Средства се не могу користити за набавку ручног алата, као ни возила.

Трошкови монтаже, инсталирања опреме, и обуке могу бити признати уколико су исказани као посебне ставке на истој профактури.

Опрема која је предмет Програма, односно за чију се набавку додељују бесповратна средства, не може бити купљена од физичког лица, осим ако је продавац опреме предузетник.

Опрема не сме да буде испоручена нити плаћена делимично или у целости пре датума доношења решења о додели бесповратних средстава.

**3. Висина средстава која су на располагању корисницима**

Привредни субјекти који задовоље услове Програма могу остварити право на финансирање до 100% вредности набавке опреме која је предмет улагања.

Износ одобрене бесповратне помоћи не може бити мањи од 300.000,00 динара, нити већи од 500.000,00 динара.

Набавна вредност опреме је набавна цена опреме, са укљученим трошковима пореза на додату вредност, монтаже, инсталације и обуке, исказана у профактури која не укључује трошкове транспорта, као ни било које друге трошкове који су у вези са набавком опреме.

**4. Услови за учешће привредних субјеката у Програму**

Право на коришћење бесповратних средстава имају привредни субјекти који испуњавају следеће услове:

1. да су поднели попуњен Захтев за доделу бесповратних средстава са неопходном документацијом;
2. да су регистровани у АПР у складу са законом којим се уређује регистрација привредних субјеката, најкасније до 31. децембра 2023. године – ***провера ће се вршити преко базе АПР****;*
3. да су педнели доказ за обављање делатности за коју се набавља опрема, и то:

3.1 слике погона и постојећих машина;

3.2 картицу основних средстава, на дан 31. децембра 2023. године на којима је обележена опрема која се користи за обављање делатности која се доказује и за коју су достављене слике. Предузетници који немају законску обавезу да имају картицу основних средстава могу да доставе Пописну листу на дан 31. децембра 2023. године;

3.3 три фактуре за испоручен сопствени производ, из претходне две године, од купца са којим нису у групи повезаних лица;

1. да над њима није покренут стечајни поступак или поступак ликвидације - ***провера ће се вршити преко базе АПР;***
2. да су измирили доспеле обавезе јавних прихода – ***провера ће се вршити преко web сервиса Пореске управе.*** ***Пореске обавезе привредног субјекта морају бити измирене у тренутку попуњавања захтева***; Министарство ће пореске обавезе привредног субјекта проверавати након затварања Јавног позива и то на дан 19. октобар и 23. октобар 2024. године. Уколико пореске обавезе привредног субјекта не буду измирене ни на један од наведених датума, захтев привредног субјекта ће бити одбијен;
3. да су у већинском приватном власништву - ***провера ће се вршити преко базе АПР****;*
4. да привредну делатност за чију реализацију се средства потражују, обављају у сеоском подручју дефинисаном у Прилогу бр.1 - ***провера ће се вршити преко базе АПР****;*
5. да обављају делатност која према актуелној класификацији спада у СЕКТОР Ц – прерађивачка индустрија, ОБЛАСТ 10 - Производња прехрамбених производа - ***провера ће се вршити преко базе АПР****;* Привредни субјекти који обављају дозвољену делатност, а код АПР имају регистровану шифру делатности различиту од дозвољене могу да конкуришу за средства по Програму ако доставе документацију из става 1. тачка 3), овог одељка, којом доказују да обављају Програмом дозвољену делатност;
6. да у текућој фискалној години и у претходне две године (односно у 2024, 2023. и 2022. години) заједно са повезаним лицима нису примили државну помоћ и de minimis помоћ чија би висина, заједно са траженим бесповратним средствима, прекорачила износ од 23.000.000,00 динара - ***потврђује се потписивањем Изјаве у склопу Обрасца О1 - Захтев за доделу бесповратних средстава. Приликом навођења државне помоћи коју је привредни субјекат примио заједно са повезаним лицима у текућој фискалној години и у претходне две године, потребно је навести све сем COVID државне помоћи.. У државну помоћ је потребно укључити и регионалну помоћ садржану у кредитима Фонда за развој Републике Србије уколико је таква помоћ примљена;***
7. да нису у тешкоћама према следећој дефиницији:

Привредни субјект у тешкоћама је привредни субјект који није способан да сопственим средствима, средствима својих власника/акционара или поверилаца или средствима из других извора на тржишту спречи губитке и који би, без интервенције државе, краткорочно или средњорочно, угрозили његов опстанак.

Привредни субјект је у тешкоћама:

– ако је одговорност за његове дугове ограничена, а изгубио је више од половине основног капитала, од чега је у последњих 12 месеци изгубио више од четвртине основног капитала;

– ако најмање једно лице неограничено одговара за његове дугове, а у финансијским извештајима приказано је да је његов капитал смањен за више од половине, од чега је у последњих 12 месеци изгубљено више од четвртине капитала;

– ако испуњава услове за отварање стечајног поступка.

Привредни субјект је у тешкоћама и ако није испуњен ниједан услов из става 1. ове тачке, ако постоје очигледни показатељи који указују на то да је у тешкоћама, као што су: раст губитака, смањење укупног прихода, раст залиха, вишак капацитета, смањење новчаних токова, раст дуга, пораст трошкова камата и пад или нулта нето вредност имовине. У највећим тешкоћама је привредни субјект који је неспособан за плаћање (инсолвентан) или над којим је отворен стечајни поступак.

Привредни субјект који је основан пре мање од три године не сматра се привредним субјектом у тешкоћама, изузев ако је реч о малом привредном субјекту који испуњава услове за отварање стечајног поступка - ***потврђује се потписивањем Изјаве у склопу Обрасца О1 - Захтев за доделу бесповратних средстава;***

1. да се на основу расположивих информација може закључити да подносилац захтева и сва повезана лица имају добру пословну репутацију, а реализација инвестиције не носи репутациони ризик;
2. да се опрема и репроматеријал набавља само од кредибилног добављача. Продавац опреме мора бити произвођач опреме, увозник или дистрибутер опреме. Продавац опреме не сме бити повезано лице са корисником бесповратних средстава у смислу Закона о привредним друштвима и Закона о банкама. Уколико је опрема домаћег порекла мора бити набављена директно од произвођача. Добављач опреме мора бити предузетник или привредно друштво - ***Комисија утврђује испуњеност овог услова и може затражити допуну документације у виду доказа за добављача. Кредибилни добављач - произвођач је онај за кога се на основу јавно доступних информација или информација доступних из базе добављача (коју води Министарство привреде на основу реализације програма из претходних година) може закључити да се бави производњом тражене опреме. У супротном Комисија задржава право да тражи допуну документације и то:***

***1) изјава са образложењем да је произвођач опреме;***

***2) слике производног погона;***

***3) копије три фактуре за опрему испоручену у претходне две године, сличне вредности или намене.***

***Кредибилни добављач- увозник/дистрибутер опреме је онај за кога се на основу јавно доступних информација или информација доступних из базе добављача (коју води Министарство привреде на основу реализације програма из претходних година) може закључити да се бави увозом/дистрибуцијом опреме. У супротном Комисија задржава право да тражи допуну документације и то:***

***1) изјава са образложењем да је увозник/дистрибутер опреме;***

***2) копије три фактуре за опрему испоручену у претходне две године, сличне вредности или намене.;***

1. да привредни субјект има обезбеђен слободан простор и све услове за инсталирање и стављање у функцију опреме која се набавља – ***потврђује се приликом прве теренске контроле Акредитованих регионалних развојних агенција (у даљем тексту АРРА)***;
2. да привредном субјекту није изречена трајна или привремена правноснажна мера забране обављања делатности у последње две године - ***потврђује се потписивањем Изјаве у склопу Обрасца О1 - Захтев за доделу бесповратних средстава;***
3. да предмет финансирања за који се конкурише неће бити финансиран делимично или у целости из било ког другог извора јавних средстава - ***потврђује се потписивањем Изјаве у склопу Обрасца О1 - Захтев за доделу бесповратних средстава;***

Приликом попуњавања Захтева за доделу бесповратних средстава неопходно је да информације буду јасно представљене. Такође, контакт подаци (бројеви телефона и адресе електронске поште) морају бити у функцији.

Комисија задржава право на додатну проверу тачности података са Изјаве садржане у О1 Обрасцу - Захтев за доделу бесповратних средстава, коју је потписао законски заступник друштва.

Огранак страног правног лица које је регистровано у АПР-у не може да конкурише по овом програму.

Министарство не сноси одговорност уколико добављач по уплати средстава не испоручи робу, те се привредним субјектима саветује да воде рачуна и са дужном пажњом бирају добављача.

**4.1. Профактура**

У случају набавке опреме, на профактури мора обавезно бити наведено да је опрема нова.

**Обавезан садржај профактуре:**

* Податке о добављачу: назив, адресу, телефон и ПИБ (уколико се ради о домаћем добављачу);
* Податке о купцу (кориснику): назив, адресу и ПИБ;
* Број профактуре;
* Место и датум издавања профактуре;
* Опис робе или услуга, јединицу мере, количину, цену, основицу за ПДВ, стопу ПДВ-а, износ ПДВ-а и укупан износ са ПДВ-ом;
* Потпис и печат (уколико је профактура пуноважна без потписа и печата, неопходно је то навести).

**У случају набавке опреме, профактура не сме да садржи:**

* Датум промета добара и датум валуте. Уколико садржи наведене датуме они морају бити бар четири месеца након издавања профактуре.
* Никако не сме бити написано рачун (фактура) уместо профактура.

Набавна вредност опреме на профактури домаћих добављача мора бити исказана у динарима. У случају набавке производне опреме из иностранства, вредност исказана у страној валути на профактури, прерачунава се **према средњем курсу Народне банке Србије** **на дан издавања профактуре.**

Уколико се за опрему која је предмет захтева уместо профактуре достави отпремница/рачун, иста се не могу прихватити јер се у том случају сматра да је опрема већ набављена/плаћена/испоручена.

**5. Поступак пријављивања потенцијалних корисника**

Прецизно и тачно попуњена Пријава и неопходна документација предаје се на писарници Министарства или доставља препорученом поштом.

Пријаве се предају у затвореној коверти са назнаком **„Пријава за Јавни позив Програма подршке за развој предузетништва жена на селу у 2024. години – НЕ ОТВАРАТИ“**, са пуном адресом пошиљаоца на полеђини коверте. Пријаве које на коверти не садрже наведену назнаку биће аутоматски дисквалификоване.

Привредни субјекти могу поднети само један захтев за доделу бесповратних средстава Министарству и то за ону делатност за коју су доставили доказ да је обављаjу.

**6.Конкурсна документација**

**Документација која се обавезно доставља приликом подношења захтева:**

1. Попуњен и потписан Захтев за доделу бесповратних средстава (Образац 01), као и Изјава која је саставни део овог захтева;

2. профактура не старија од дана објављивања јавног позива, на којој је обавезно наведено да је опрема која се набавља нова;

3. слика опреме са профактуре;

4. доказ за обављање делатности за коју се набавља опрема, и то:

4.1 слике погона и постојећих машина;

4.2 картице основних средстава, на дан 31. децембра 2023. године на којима је обележена опрема која се користи за обављање делатности која се доказује и за коју су достављене слике. Предузетници који немају законску обавезу да имају картицу основних средстава могу да доставе Пописну листу на дан 31. децембра 2023. године;

4.3 три фактуре за испоручен сопствени производ, из претходне две године, од купца са којим нису у групи повезаних лица.

Картица основних средстава, која садржи назив и вредност постојеће опреме треба да буде на дан 31.12.2023. године. У картици основних средстава треба да буде обележена опрема која се користи за обављање делатности која се доказује и за коју су достављене слике.

Опрема на достављеној КОС мора бити у власништву привредног субјекта који конкурише односно не може бити у власништву физичког лица, нити у закупу.

Приликом достављања три фактуре за испоручен сопствени производ потребно је да буду из претходне две године, за различите купце који нису повезана лица.

**6. Поступак доделе бесповратних средстава**

Комисија за доделу бесповратних средстава (у даљем тексту: Комисија), коју решењем образује министар привреде, врши прегледање, контролу формалне исправности и одлучује о прихватању захтева и додели бесповратних средства.

Пре него што Комисија донесе коначну одлуку о додели бесповратних средстава, АРРА ће обавити претходну теренску контролу како би констатовали да ли стање на терену одговара наводима у поднетој конкурсној документацији.

Уколико се по Јавном позиву пријави број захтева чији укупан износ тражених средстава прелази расположива средства за спровођење Програма, избор захтева ће се вршити на основу следећих критеријума:

|  |  |  |  |
| --- | --- | --- | --- |
| **Р.б.** | **КРИТЕРИЈУМИ** | | **Бодови** |
| 1. | Степен развијености ЈЛС у којој се налази седиште / регистрован привредни субјекат | 40 - 60% (изразито недовољно развијене ЈЛС) | 10 |
| 60 - 80% | 7 |
| 80 - 100% | 5 |
| > 100% (изнад републичког просека) | 0 |
| 2. | Значај пројекта и допринос локалном економском развоју | велики | 20 |
| средњи | 15 |
| мали | 10 |
| ограничен | 5 |
| 3. | Предвиђена сопствена средства | да | 10 |
| не | 0 |
| 4. | Број запослених на неодређено време на дан 30. јун 2024. године, не укључујући оснивача | више од 5 запослених | 10 |
| од 3 до 5 запослених | 5 |
| од 1 до 2 запослена | 3 |
| 0 (само оснивач је обвезник обавезног соц. осигурања) | 0 |
| Максималан број бодова | | | **50** |

Ради потпунијег сагледавања испуњености критеријума, Комисија може да затражи додатну документацију, појашњења предлога и изврши накнадну верификацију поднете документације. Тражену допуну привредни субјект је у обавези да достави Министарству најкасније седмог дана од дана када је примио обавештење о потребној допуни документације. Уколико се тражена допуна документације не достави у овом року, Комисија ће решењем одбацити захтев.

Комисија може захтев одобрити у целости или делимично, односно одбити или одбацити.

Комисија задржава право да не додели бесповратна средства, односно донесе решење о одбијању захтева у случају сумње у веродостојност документације, репутациони ризик привредног субјекта, као и сумње да се опрема набавља у циљу шпекулативних радњи, а не остваривања специфичних циљева Програма.

Комисија одлучује о свим накнадним захтевима корисника за изменама решења о додели бесповратних средстава услед наступања непредвиђених околности. Комисија може одобрити продужетак рока за реализацију укупног улагања подржаног програмом, који може бити дужи од рока који је дефинисан Програмом, промену добављача или опреме, али не и функционалне намене опреме која је предмет набавке. У ситуацији када Комисија одлучује о захтеву за измену решења, Комисија не може да повећава износ бесповратних средстава који је одобрен првобитним решењем. Уколико се изменом решења повећава укупна вредност улагања, привредни субјект има обавезу да разлику у односу на претходну укупну вредност инвестиционог улагања финансира из сопствених средстава.

Код наступања ванредних околности (пожара, поплава и др.), услед којих је дошло до уништења предмета финансирања, корисник је дужан да о томе обавести Министарство и достави одговарајућу потврду надлежног органа, осигуравајућег друштва или неког другог правног лица којим се доказује наступање ванредне околности, док о евентуалном даљем поступању у вези са претходно одобреним захтевом корисника одлучује министар.

У случају када, након доношења Решења, Комисија дође до сазнања на основу којих се доводи у сумњу веродостојност документације и чињеница, на основу којих је Комисија донела Решење о додели бесповратних средстава, министар привреде задржава право да по службеној дужности, донесе Решење којим ће поништити претходно донето решење о додели бесповратних средстава. У случају да је уговор о додели бесповратних средстава у међувремену потписан са корисником, он ће бити раскинут, а корисник је у обавези да без одлагања изврши повраћај бесповратних средстава.

**7. Закључивање уговора, уговорне обавезе корисника и пренос средстава**

Након спроведеног поступка селекције и избора, Министарство ће свим учесницима доставити решења о прихватању односно одбијању односно одбацивању захтева за доделу бесповратних средстава.

Корисници чије је захтева за доделу бесповратних средстава Комисија прихватила ће уз решење о додели бесповратних средстава добити уговор о додели бесповратних средстава који ће, након потписивања, вратити Министарству. Датумом закључења уговора се сматра онај датум када је уговор потписан од стране Министарства. Сматраће се да су одустали од додељених средстава они привредни субјекти који нису потписали уговор о додели бесповратних средстава у року од 15 дана од датума пријема решења и уговора нити су благовремено уложили жалбу на решење. У том случају Министарство ће донети решење о поништавању решења о додели бесповратних средстава.

Међусобна права и обавезе у вези са коришћењем бесповратних средстава уређују се уговором који закључују Министарство и корисник бесповратних средстава.

Корисник средстава има обавезу да опрему која је предмет набавке видљиво означи према инструкцијама Министарства.

Средства ће бити исплаћена на посебан, наменски, динарски рачун код Управе за трезор. Овај рачун привредни субјекти отварају на основу решења о додели бесповратних средстава и неопходно је да одмах по добијању истог приступе отварању рачуна. Имајући у виду да се пренос бесповратних средстава привредним субјектима врши из буџета Републике Србије, није могуће исти обавити на рачун пословне банке те они уговори о додели бесповратних средстава у којима није наведен рачун код Управе за трезор, неће бити потписани.

Уз уговор се прилаже и бланко соло меница и једна лична меница привредног субјекта корисника бесповратних средстава, на начин и према условима који су дефинисани уговором, а која служи као средство обезбеђења за доделу бесповратних средстава у случају да се утврди ненаменско трошење средстава или евентуалне злоупотребе.

Након истека рока од годину дана од године у којој је програм реализован, уколико је корисник средстава испунио све обавезе предвиђене уговором о бесповратним средствима, на захтев корисника, враћају се менице које су биле средство обезбеђења за бесповратна средства.

|  |
| --- |
| Сматраће се да су одустали од додељених средстава они привредни субјекти који нису потписали уговор о додели бесповратних средстава у предвиђеном року нити су благовремено уложили жалбу на решење. У том случају Министарство ће донети решење о поништавању решења о додели бесповратних средстава. |

По закључењу уговора о додели бесповратних средстава, Министарство ће, у року од 15 дана пренети одобрена бесповратна средства на посебан, наменски рачун привредног субјекта отвореног код Управе за трезор.

Препорука је да се опрема која се набавља осигура од последица наступања више силе.

**9. Поступак по жалби**

Привредни субјекти имају право на жалбу у року од 15 дана од дана пријема решења Комисије.

**Жалба се подноси министру привреде, непосредно или препорученом поштом, на адресу Министарство привреде, Кнеза Милоша 20, 11000 Београд, уз обавезу плаћања таксе у износу од 560,00 динара.**

О жалби одлучује министар у року од 30 дана од дана пријема жалбе.

Неблаговремена, недопуштена, односно жалба изјављена од стране неовлашћеног лица, биће одбачена.

У складу са Законом о републичким административним таксама[[1]](#footnote-1) плаћа се републичкa административнa таксa. Уплатницу као доказ о уплати треба приложити уз жалбу.

Прималац/корисник: Буџет Републике Србије

Жиро рачун: 840‐742221843‐57, модел 97

Позив на број: 50‐016

Сврха дознаке: Републичка aдминистративна такса

Износ: 560,00 РСД

**10. Праћење реализације**

**10.1. Одлучивање по накнадним захтевима корисника**

Након доношења решења Комисије, инвестиционо улагање која је наведена у профактури, као и добављач, не могу се мењати осим у посебно оправданим случајевима на образложен захтев корисника. У том случају Комисија може одобрити промену добављача или инвестиционог улагања, али не и функционалне намене инвестиционог улагања која је предмет подршке.

Комисија одлучује о свим накнадним захтевима корисника за изменама решења о додели бесповратних средстава услед наступања непредвиђених околности.

Комисија разматра захтев и о томе доноси решење о измени решења или решење о одбијању захтева за измену решења .

Измена решења се може радити само у посебно оправданим случајевима, као на пример:

* добављач није у могућности да испоручи тражену опрему или модел исте;
* добављач је престао са радом;
* опрема не задовољава уговорену спецификацију;
* друге непредвиђене околности на које привредни субјекат није могао да утиче.

У свим наведеним случајевима потребно је да привредни субјект достави образложен **захтев за измену првобитно одобреног захтева** као и изјаву добављача којом се потврђују наводи из захтева привредног субјекта.

У ситуацији када Комисија одлучује о захтеву за измену Решења Комисија не може да повећава износ бесповратних средства. Уколико се изменом решења повећава укупна вредност опреме која се набавља привредни субјекат има обавезу да разлику у односу на претходну укупну вредност финансира из сопствених средстава.

**10.2. Поступање у случају одустајања корисника од учешћа у Програму**

Привредни субјект може одустати од учешћа у програму **након добијања решења о додели бесповратних средстава а пре потписивања уговора о додели бесповратних средстава.**

Сматраће се да је привредни субјект одустао од додељених средстава уколико не потпише уговор о додели бесповратних средстава у року од 15 дана од дана пријема решења, нити благовремено уложи жалбу на решење. У том случају Министарство ће донети решење о поништавању решења о додели бесповратних средстава.

Привредни субјект може одустати од учешћа у програму **након добијања решења о додели бесповратних средстава и потписаног уговора о додели бесповратних средстава**, и то:

1) У случају да привредни субјекат коме су додељена бесповратна средства, жели из одређених разлога да **одустане од целокупног захтева**, Комисија констатује да је привредни субјекат одустао од учешћа у програму, Министарство раскида уговор о додели бесповратних средстава.

2) У изузетно оправданим случајевима привредни субјект коме су додељена бесповратна средства може такође **одустати и једним делом односно делимично од првобитног захтева** (тачније од дела опреме за коју су му одобрена бесповратна средства). Комисија у овом случају констатује да је привредни субјект одустао од набавке дела опреме, и доноси решење о измени решења о додели бесповратних средстава (умањују се додељена бесповратна средства), Разлику у висини првобитно додељених бесповратних средстава и новог износа истих, привредни субјект је дужан да врати по инструкцијама које ће добити од Министарства. У складу са наведеним Министарство ће припремити анекс уговора.

**У случају одустајања корисника од учешћа у Програму након потписивања уговора** корисник електронским путем доставља Министарству Изјаву о одустајању на адресу: [zenenaselu@privreda.gov.rs](mailto:zenenaselu@privreda.gov.rs) .

**10.3. Надзор и контрола наменског коришћења средстава**

Корисник средстава је у обавези да Министарству, за потребе контроле, достави доказе за проверу утрошка одобрених бесповратних средстава и то фактуру за набављену опрему/репроматеријал по одобреном захтеву и извод са рачуна да је опрема/репроматеријал плаћен добављачу.

Наведена документација мора бити достављена Министарству до 31. октобар 2025. године.

Непосредно након завршене набавке опреме од стране привредног субјекта, у циљу провере наменског утрошка средстава, АРРА врши теренску контролу.

Приликом вршења прве теренске контроле, привредни субјект је дужан да презентује оригинале и обезбеди копију АРРА (уколико то већ није урадио) документације из првог става овог одељка.

Након извршене прве теренске контроле АРРА доставља Министарству Извештај о извршеној теренској контроли (на стандардном формату) и слику опреме која је набављена.

|  |
| --- |
| Уколико се приликом вршења теренске контроле установи да је привредни субјект, без претходног обавештавања и добијања претходне сагласности Комисије, купио неку другу опрему или променио добављача, сматраће се да је привредни субјект поступио супротно правилима програма по коме су му бесповратна средства додељена. |

Корисник средстава не сме у року од једне године од дана закључења уговора, односно анекса уговора (уколико постоји) о додели бесповратних средстава да:

- обрише из регистра предузетничку радњу, односно покрене поступак ликвидације или стечаја привредног друштва – што ће се проверавати преко базе АПР ни

- отуђи, односно прода предмет набавке – што ће морати да докаже достављањем картице основних средстава на захтев Министарства.

Корисник средстава дужан је да Министарству, АРРА и Комисији за контролу државне помоћи, у циљу праћења коришћења средстава, омогући надзор у свакој фази реализације активности тако што ће у сваком моменту бити омогућена контрола реализације активности и увид у финансијску документацију.

**11. Нефинансијска подршка**

Учесници у Јавном позиву, имају на располагању бесплатну нефинансијску подршку кроз мрежу АРРА. Информације о најближој АРРА, као и контакт податке, могу се пронаћи на следећем линку: <https://ras.gov.rs/regionalni-razvoj/akreditovane-regionalne-razvojne-agencije> .

Ова подршка се састоји из три дела:

Прва могућност огледа се у добијању свих неопходних информација за учешће у Програму, као и помоћ везано за припрему захтева;

Друга могућност се односи на похађање обуке на тему женског предузетништва коју ће АРРА организовати у периоду трајања Јавног позива и

Трећа могућност је да привредни субјекти након реализације инвестиције искористе услугу менторинга за жене коју пружају АРРА.

1. 1("Сл. гласник РС", бр. 43/2003, 51/2003 -испр., 61/2005, 101/2005 -др. закон, 5/2009, 54/2009, 50/2011,

   70/2011 -усклађени дин. изн., 55/2012 -усклађени дин. изн., 93/2012, 47/2013 -усклађени дин. изн., 65/2013 -др.

   закон, 57/2014 -усклађени дин. изн., 45/2015 -усклађенидин. изн., 83/2015, 112/2015, 50/2016 -усклађени дин. изн.,

   61/2017 -усклађени дин. изн., 113/2017, 3/2018 -испр., 50/2018 -усклађени дин. изн, 95/2018, 38/2019 - усклађени

   дин. изн., 86/19, 90/2019 - испр., 98/2020 – усклађени дин.изн., 144/2020, 62/2021- усклађени дин. изн.и

   54/2023 - усклађени дин. изн) [↑](#footnote-ref-1)